Proceedings Borneo International Islamic Conference; Vol. 14. 2023; 59-65 Published by Majmuah Enterprise eISSN: 2948-5045 Peranan Persatuan Wanita dalam Pembangunan Insan SITI HUZAIMAH SAHARI 1, a, HEMYZA BUDIN1, b, NORLIDA ISMAILLY 1, c, AIZA JOHARI 1, d and MARILYN EDNA PERREAU 1, e 1Universiti Teknologi MARA, Sarawak Branch, Malaysia a huzaimahs@uitm.edu.my , bhemyzabr@uitm.edu.my , c norlidaismailly@uitm.edu.my, d aiza@uitm.edu.my & e maril604@uitm.edu.my Abstrak Persatuan wanita ditubuhkan dengan sebahagian tujuan utamanya adalah untuk membantu ahli-ahli, keluarga, masyarakat dan negara dalam pelbagai bidang, di samping memartabatkan kaum wanita. Persatuan Wanita (PEWANI) UiTM Cawangan Sarawak ditubuhkan atas dasar yang sama, iaitu membantu dalam pembangunan insan dalam pelbagai aspek. Kertas kajian ini bertujuan untuk meneroka dan berkongsi peranan yang telah dijalankan oleh pihak PEWANI UiTMCS. Data yang dibentangkan adalah dari tahun 2019 hingga 2023. Sepanjang tempoh tersebut, PEWANI UiTMCS menjalankan pelbagai aktiviti yang telah menyumbang kepada pembangunan insan. Aktiviti- aktiviti yang dijalankan memberi impak yang besar di mana fokusnya adalah dalam pengurusan ekonomi dan kewangan; perkongsian kemahiran dalam industri makanan; dan perkongsian ilmu pengetahuan yang meliputi aspek agama, emosi dan budaya, bantuan kemasyarakatan, dan kesihatan. Kesimpulannya, program dan aktiviti yang dijalankan oleh persatuan dapat memberi kesan positif kepada ahli, keluarga dan masyarakat, membuktikan bahawa persatuan wanita memainkan peranan penting dalam pembangunan insan. Keywords: peranan wanita, persatuan wanita, pembangunan insan, 1.Pengenalan Wanita di dalam kaca mata Islam memiliki kedudukan yang sangat penting, malah di dalam Al-Quran, terdapat ayat-ayat yang membahas tentang peranan serta hak wanita yang tinggi di dalam pelbagai bidang. Pada masa kini, walaupun dianggap lemah oleh sebilangan masyarakat, wanita merupakan tunjang utama dalam institusi keluarga dan sosial kemasyarakatan (Rahman, Kashim, & Pitchan, 2017). Pada hakikatnya, ramai kaum wanita kini telah memperkasakan martabat wanita, baik dari segi pendidikan, ibadah, kerjaya, sosio-ekonomi keluarga dan juga masyarakat. Malah, ramai kaum wanita juga terlibat dengan kegiatan di dalam persatuan wanita, tidak kira di mana mereka berada dan tujuan utama persatuan adalah untuk membantu ahli-ahli persatuan, keluarga, masyarakat dan juga negara di dalam pelbagai bidang dan memartabatkan kaum wanita. Pada zaman Nabi Muhammad S.A.W, umat Islam diperlakukan sama di mana semua dihargai dan dihormati sebagai sahabatnya, baik kaum lelaki atau wanita. Mereka telah berjuang bersama Nabi memperjuangkan tujuan Islam, menegakkan kalimah Allah, mempunyai posisi (darjat), hak dan peluang yang sama (Zainul, 2011). Walaupun kaum lelaki dianggap sering mendapat peluang yang lebih luas jika dibandingkan dengan kaum wanita (Subhan, 1999; Hermawati, 2007) akan tetapi, menurut Abur Hamdi dan Nurhidayah (2019), sebagai khalifah Allah di bumi, tugas wanita bukan hanya sekadar mendampingi kaum lelaki, tetapi harus mempunyai tugas yang sama, iaitu membangunkan masyarakat. Oleh itu, Persatuan Wanita mempunyai peranan yang penting dan khusus di dalam membangunkan keluarga, masyarakat dan negara. Oleh itu, untuk memartabatkan wanita dalam pembangunan insan, Abur Hamdi dan Nurhidayah (2010) telah mencadangkan supaya setiap institusi pendidikan, di peringkat universiti atau kolej harus mewujudkan kelab atau persatuan wanita untuk menjelaskan hak-hak wanita Islam yang berlandaskan al-Quran dan al-Sunnah, agar kaum wanita tidak mudah terpengaruh dengan pemikiran-pemikiran yang negatif. Malahan, melalui persatuan tersebut juga,program-program berbentuk kerohanian perlu digiatkan sebagai pengisian kepada generasi muda terutama wanita. Secara dasarnya, kerajaan Malaysia mengiktiraf pelbagai peranan wanita dalam keluarga, masyarakat, ekonomi dan politik negara, di mana pihak kerajaan mengakui bahawa pelbagai strategi yang khusus dan efektif perlu dibentuk bagi memaksimakan penglibatan wanita di dalam proses pembangunan. Jabatan Pembangunan Wanita (2023) di dalam halaman web sesawang rasminya telah berkongsi salah satu dari Dasar Wanita Negara dan Pelan Tindakan Pembangunan Wanita, di mana tumpuan diberikan untuk perkongsian panduan dan hala tuju dalam usaha perancangan dan perlaksanaan
Proceedings 14th Borneo International Islamic Conference 2023 pembangunan wanita, di atas kesedaran bahawa kaum wanita merupakan separuh daripada penduduk negara yang gigih menyumbang kepada pembangunan negara. Bagi kertas kerja ini, persatuan wanita yang dikaji adalah PEWANI, Persatuan Wanita Universiti Teknologi MARA (UiTM) yang merupakan persatuan bagi kakitangan wanita dan isteri kakitangan di kesemua cawangan Universiti Teknologi MARA di seluruh Malaysia. Menurut maklumat dari halaman sesawang PEWANI persatuan ini ditubuhkan bagi menjaga kebajikan dan menjalankan aktiviti bersama ahli persatuan, dan tujuan utama penubuhannya adalah merapatkan perhubungan muhibbah dan menyatukan kakitangan-kakitangan wanita universiti dan isteri kakitangan di semua peringkat perkhidmatan. Selain itu, persatuan ini telah memberi kesedaran di kalangan ahli mengenai kepentingan, peranan dan tanggungjawab wanita dalam meningkatkan imej universiti dan negara dengan menjalankan kegiatan, program dan aktiviti yang berimpak dari pelbagai aspek. Setakat ini, kertas kajian mengenai sumbangan persatuan wanita di Sarawak ke arah pembangunan insan agak berkurangan dan oleh itu, kertas kajian adalah signifikan kerana ia dapat mengenalpasti dan berkongsi maklumat mengenai peranan yang telah dijalankan oleh pihak PEWANI UiTM Cawangan Sarawak (PEWANI UiTMCS) dan segala maklumat yang dikongsi adalah dari tahun 2019 hingga 2023. Di sepanjang tempoh tersebut, PEWANI UiTMCS telah menjalankan pelbagai aktiviti yang telah menyumbang kepada pembangunan insan, termasuk pengurusan ekonomi dan kewangan; perkongsian kemahiran dalam industri makanan; dan perkongsian ilmu pengetahuan yang meliputi pelbagai aspek seperti agama, emosi dan budaya, bantuan kemasyarakatan, dan kesihatan. 2. Kajian Literatur Wanita memainkan peranan yang pelbagai dan menyumbang secara signifikan kepada pelbagai aspek kehidupan, termasuk keluarga, komuniti, ekonomi, politik dan budaya. Dalam sistem kekeluargaan, kebiasaannya, wanita bertanggungjawab menjaga dan membesarkan anak disamping memberikan sokongan emosi kepada orang tersayang (Musthapar, 2021; Rahman, Kashim, dan Pitchan, 2017). Seiring dengan masa, penyertaan wanita dalam pembangunan ekonomi telah meningkat dengan ketara, di mana sumbangan wanita boleh dilihat dalam pelbagai sektor dan industri, daripada pertanian dan pembuatan kepada perkhidmatan dan teknologi (Indrayati, 2011; Talib, Ahmad, dan Saad, 2020). Keusahawanan di kalangan kaum wanita juga semakin meningkat. Ini terbukti dengan terdapatnya ramai usahawan wanita yang memulakan dan menerajui perniagaan yang berjaya seperti pengusaha Avenys dan Noir. Kejayaan ini adalah kesan daripada akses kepada pendidikan yang telah bertambah baik, memberi peluang kepada kaum wanita untuk melanjutkan pelajaran ke peringkat tinggi, memperolehi pengetahuan dan mengembangkan kemahiran . Selain daripada itu, kaum wanita juga telah mula mendapat tempat dalam kepimpinan politik di mana terdapat wanita yang memegang jawatan sebagai ketua negara, pegawai kerajaan dan aktivis politik, memperjuangkan hak wanita, kesaksamaan jantina dan keadilan sosial. Sebagai contoh, Ketua Hakim Negara di Malaysia disandang oleh Tengku Maimun Tuan Mat yang merupakan wanita pertama yang diberikan tanggung jawab tersebut. Walaupun penglibatan wanita dalam masyarakat telah mula diterima ramai, namun masih terdapat cabaran dan halangan yang menghalang penyertaan dan pemerkasaan wanita secara menyeluruh. Sehubungan dengan itu, persatuan wanita dibentuk berdasarkan fokus, matlamat dan aktiviti yang mungkin berbeza antara satu sama lain tetapi mempunyai matlamat yang sama, iaitu menangani keperluan dan cabaran khusus yang dihadapi oleh wanita. Ia juga berfungsi sebagai platform penting untuk suara wanita didengari, membincangkan tindakan kolektif yang boleh diambil, dan menilai perubahan positif yang perlu dicapai dalam kehidupan dan komuniti (Aidah, 2017; Selvaratnam, dan Yeng, 2011; Shah, 2010; Tumin, 2004). Persatuan wanita menyediakan platform dan inisiatif yang berkaitan dengan pemerkasaan ekonomi, keusahawanan, kepimpinan, akses kepada sumber, dan kebajikan sosial melalui penganjuran bengkel, program pementoran dan inisiatif pembangunan kepimpinan. Inisiatif ini memberi ruang kepada wanita dari pelbagai latar belakang dan profesion untuk berkongsi pengalaman, bertukar pengetahuan dan kepakaran, dan memupuk rasa perpaduan di kalangan wanita. 60
Proceedings 14th Borneo International Islamic Conference 2023 Persatuan wanita tidak sahaja memberikan manfaat kepada kaum wanita, tetapi turut memainkan peranan penting dalam pembangunan modal insan (Mutalib, 2020; Ahmad, dan Ghani, 2016; Ahmad, Abdul Ghani, dan Ahmad, 2014). Penganjuran bengkel, program latihan, dan kempen pendidikan untuk meningkatkan pengetahuan dan kemahiran wanita dalam pelbagai bidang menyediakan akses kepada pendidikan dan menggalakkan pembelajaran sepanjang hayat. Dengan adanya sumber, latihan dan program bimbingan, inisiatif ini dapat melengkapkan kaum wanita dengan kemahiran, pengetahuan dan sumber yang diperlukan untuk lebih maju kehadapan dalam sektor ekonomi dan mempersiapkan kaum wanita untuk mengambil peranan kepimpinan dalam pelbagai sektor. Melalui pelbagai inisiatif ini, persatuan wanita turut menyumbang kepada pembangunan dan peningkatan modal insan di peringkat individu dan komuniti. 3. Kerangka Konseptual 4. Objektif Objektif kertas kerja ini adalah untuk menilai dan menerangkan usaha dan aktiviti-aktiviti yang telah dilakukan oleh PEWANI UiTMCS dalam membantu kakitangan wanita, keluarga dan masyarakat dalam pembangunan insan. Persoalan kajian boleh dinyatakan dengan pernyataan di bawah: 1. Apakah peranan PEWANI UiTMCS dalam pembangunan insan? 2. Bagaimana program dan aktiviti yang dijalankan oleh PEWANI UiTMCS dapat membantu dalam pembangunan insan? 5. Kepentingan Kajian Kajian ini adalah signifikan dalam mengetengahkan dan memperjelaskan bagaimana sesebuah persatuan wanita mampu membangunkan insan mahupun sesuatu komuniti. Dalam kajian ini peranan yang dimainkan oleh PEWANI UiTMCS dibincangkan dengan menekankan sumbangan serta impak positif dalam pengelolaan pelbagai aktiviti dan program demi membantu kakitangan wanita, keluarga dan juga komuniti. 61
Proceedings 14th Borneo International Islamic Conference 2023 Dengan adanya perbincangan dan pendedahan ini, pelbagai pihak seperti kakitangan universiti, pelajar, masyarakat dan orang awam akan memahami betapa pentingnya sesebuah persatuan wanita diwujudkan. Kajian ini turut membincangkan bagaimana PEWANI UiTMCS telah berjaya memartabatkan peranan wanita dengan aktiviti-aktiviti yang berbentuk kebajikan, penambahan kemahiran, pengurusan kewangan, pendidikan dan kesihatan. Selain itu, hasil kajian ini juga dapat membantu menarik minat untuk kaum wanita untuk menyertai persatuan wanita amnya dan kakitangan wanita UiTM untuk menyertai PEWANI khususnya. 6. Kaedah Kajian Kajian in dijalankan secara kuantitatif dan kualitatif melalui proses penelitian terhadap aktiviti - aktiviti yang telah dijalankan oleh PEWANI UiTMCS. Data yang diteliti adalah dari tahun 2019 hingga 2023 melalui laporan tahunan iaitu laporan aktiviti setiap bulan, laporan dan juga minit mesyuarat Tahunan (Annual General Meeting (AGM). Kajian ini dilakukan melalui tiga proses utama. Pertama, laporan dan minit mesyuarat selama 5 tahun dikumpulkan dan diteliti. Kedua, aktiviti-aktiviti dan program -program dikategorikan mengikut 7 kategori. 7 kategori itu adalah kebajikan, ekonomi dan kewangan, kemahiran, pendidikan dan keilmuan, Tanggungjawab Sosial Korporat (CSR) jalinan silaturahim dan, sukan dan kesihatan. Ketiga, analisa dilakukan terhadap data yang diperoleh. Proses analisis data -melibatkan analisis tematik, yang menghuraikan aktiviti -aktiviti yang telah dijalankan dengan teliti mengikut kategori serta mengambilkira kesan dan impak positif semua aktiviti tersebut. Penghuraian ini menerangkan bagaimana PEWANI UiTMCS telah, sedang dan akan terus memainkan peranan penting dalam pembangunan insan. 7. Penemuan PEWANI UiTMCS sangat aktif menjalankan aktiviti-aktiviti dan program-program yang memberi manfaat bukan sahaja kepada ahli tetapi juga kepada warga UiTM dan komuniti sekitar. Selain itu, persatuan ini juga bergiat aktif menyertai jemputan-jemputan daripada pihak luar dan turut berkolaborasi dengan pelbagai organisasi dan agensi kerajaan. Kegiatan persatuan agak perlahan semasa pandemik Covid 19 yang berlaku pada tahun awal tahun 2020 sehingga 2021 disebabkan perintah kawalan pergerakan oleh kerajaan. Namun demikian, aktiviti-aktiviti dalaman terhad yang berkaitan dengan hal kebajikan ahli dan warga tetap dijalankan. Selain itu, pelbagai aktiviti berbentuk webinar turut dijalankan secara atas talian untuk ahli dan turut disertai oleh warga UiTM lain. Pelbagai pendekatan digunakan oleh persatuan ini untuk mencapai matlamat dalam mengetengahkan dan memperjuangkan isu-isu kewanitaan dan kekeluargaan. Antaranya, aktiviti kebajikan, latihan dan kemahiran, pendidikan, aktiviti keilmuan dan keagamaan, budaya, wacana dan dialog, kolaborasi, aktiviti tanggungjawab sosial korporat (CSR), kempen, webinar, kursus, pertandingan, aktiviti sosial dan sukan. PEWANI UiTMCS mengungguli kegiatan berkaitan kebajikan ahli dan warga universiti. Semasa tempoh pandemik Covid 19, ramai para warga universiti yang terkesan dengan situasi semasa yang menghadkan pergerakan mereka. Persatuan turut menyumbang bahan makanan dan keperluan asas kepada para warga di bawah program Infaq Ramadhan PEWANI yang memanfaatkan 91 orang penerima yang telah diadakan di Mukah, melibatkan 20 penerima terdiri daripada ibu tunggal dan warga emas. Selain itu, aktiviti tahunan yang berkait dengan kebajikan adalah hadiah insentif kecemerlangan untuk anak-anak ahli yang cemerlang di dalam peperiksaan awam seperti UPSR, PT3 dan SPM dan juga bantuan untuk golongan ibu tunggal di kalangan warga. Persatuan juga sentiasa perihatin dengan keberadaan ahli yang ditimpa musibah dan masalah kesihatan dengan mengadakan kunjungan kepada mereka yang terlibat sebagai tanda perihatin. Persatuan turut berusaha untuk mewujudkan taska di dalam kampus bagi memudahkan warga universiti menghantar anak-anak mereka ke taska yang berdekatan dengan tempat bekerja. Pertubuhan amat menyokong keterlibatan ahli di dalam bidang ekonomi dan kewangan sebagai salah satu kegiatan untuk menambahkan pendapatan. Justeru, Biro Ekonomi dipertanggungjawabkan mengenalpasti dan menganjurkan aktiviti berkaitan yang boleh memberi manfaat kepada ahli dan persatuan. Persatuan juga aktif dalam penjanaan pendapatan dengan penganjuran Gerai Konvo yang diadakan pada setiap kali Istiadat Konvokesyen berlangsung. Penganjuran Gerai Konvo ini juga membuka peluang dan ruang kepada ahli 62
Proceedings 14th Borneo International Islamic Conference 2023 persatuan dan staf untuk turut serta menjalankan aktiviti perniagaan sekaligus dapat menjana pendapatan tambahan kepada mereka. Situasi menang menang ini memberi manfaat kepada persatuan dan juga ahli. Kemahiran dalam berbagai perkara dilihat sebagai elemen tambahan yang boleh membantu ahli meningkatkan pengetahuan dan penguasaan melakukan sesuatu. Antaranya kemahiran bermasak, kemahiran mengambil gambar menggunakan telefon pintar dan kemahiran melukis. Kemahiran sedemikian boleh menjana pendapatan tambahan, khusus untuk ahli jika mereka berminat untuk menjadikan kemahiran tersebut sebagai punca pendapat. Antara aktiviti yang telah dilaksanaakan ialah ceramah berkaitan kewangan, bengkel "Mobile Photography, Bengkel "Bun Making", dan Bengkel Gubahan Coklat. Kemahiran seni pertahanan diri membolehkan ahli mengetahui teknik pertahanan untuk mempertahankan diri sendiri semasa menghadapi kecemasan. Bengkel Teknik Pertahanan Diri adalah program bersiri yang diadakan dengan kerjasama daripada ahli yang mahir dalam seni pertahanan diri. Selain itu, Program English for Daily Conversation membawa perkongsian daripada pakar bahasa tentang penggunaan bahasa pertuturan yang betul di dalam penggunaan Bahasa Inggeris harian. Melalui pendekatan pendidikan dan keilmuan, persatuan turut menganjurkan pelbagai aktiviti dan program yang memberi manfaat dari segi perkongsian ilmu yang berkaitan dengan agama, emosi dan budaya. Persatuan menjadikan ceramah dan webinar sebagai wadah berkongsi maklumat yang berkaitan dengan keperluan ahli. Dalam konteks ini, PEWANI UiTMCS juga menggunakan pendekatan memenuhi jemputan daripada agensi luar dengan menjemput para ahli dan warga untuk turut serta dengan sebahagian pembiayaan ditanggung oleh persatuan. Persatuan juga aktif menjalin kerjasama dengan unit-unit lain di universiti dan agensi dari luar di dalam penganjuran ceramah atau webinar. Sepanjang tempoh Arahan Pergerakan Terhad (MCO) pada tahun 2021, persatuan telah menganjurkan pelbagai aktiviti secara atas talian yang berpaksi kepada pendidikan dan ilmu. Antaranya ialah Merdeka Origami: Juh Melipat, Webinar Perjuangan Wanita Dahulu dan Sekarang, Webinar Sesi Perkongsian Menjenguk Sebentar Ke Negara Matahari Terbit-Jepun, Webinar "The MCO Impacts-Tips on How to Generate Income", Ceramah Webinar Pelaburan Dunia Saham Akhirat, Webinar "Cultivating Kids Creativity Workshop". Pada tahun 2022, persatuan kembali aktif menjalankan aktiviti secara bersemuka dengan penyertaan ahli ke ceramah-ceramah anjuran organisasi luar seperti Tea Talk Time: Inspirasi Hijrah-Memperkukuh Jati Diri Menghadapi Cabaran Mendatang yang dianjurkan oleh PERKIM, ceramah "My Prophet": Cinta Sejati Cinta Abadi yang dianjurkan oleh Pusat Penerangan Islam dan LAKMNS dan syarahan Adat Berkomunikasi Dalam Melestarikan Masyarakat Sejahtera anjuran Muzium Budaya Borneo. Pada tahun 2023, satu webinar perkongsian budaya Melayu Sarawak, 'The Beauty of Sarawak Women:Keringkam Making' telah diadakan dengan mengetengahkan tata cara pembuatan tudung keringkam. Program 'Watercolour Workshop' telah diadakan dengan kerjasama Kolej Seni Kreatif UiTMCS yang mensasarkan para ahli yang berminat mempelajari bidang seni lukis. Persatuan juga bergiat aktif di dalam aktiviti Tanggungjawab Sosial Korporat (CSR) sebagai memenuhi tuntutan dan tanggungjawab sosial kepada masyarakat umum. Di antara program dan aktiviti yang telah dijalankan ialah Tabung Kutipan Bingkisan Kasih PEWANI yang mensasarkan para ibu tunggal yang terkesan oleh pandemic Covid 19 pada tahun 2020 dan 2021, Program Penyerahan Pakaian Terpakai, Food Bank UiTM Cawangan Sarawak, "Warmth of Family": Bersama Anak Yatim Pusat Jagaan Nur Murni. Pada tahun 2023, persatuan turut terlibat di dalam kempen pengumpulan barang terpakai dan 'Charity Market' yang mensasarkan komuniti setempat dan para warga golongan B40. Selain itu persatuan juga mengadakan kerjasama dengan pihak Perpustakaan Tun Abdul Razak, UiTMCS dalam penganjuran program 'Lan Bersungkei' di Rumah Seri Kenangan, pusat jagaan warga emsa bersempena sambutan bulan Ramadhan dan Program Sayangi Mereka, di mana para pelajar, ahli, warga serta beberapa dari wakil beberapa NGOs telah mengadakan pelbagai aktiviti bersama warga rumah tersebut . Persatuan juga memanjangkan aktiviti CSR ke daerah Mukah dengan penganjuran Program Amal Pengagihan Barang kepada ibu tunggal dan warga emas daripada Kampung Sg. Ragei, Mukah. 63
Proceedings 14th Borneo International Islamic Conference 2023 Aktiviti sosial merupakan antara wadah bagi mengeratkan silaturahim dengan ahli persatuan. Persatuan menerusi ahli jawatakankuasa yang terlibat membuat perancangan dan mengenalpasti jenis aktiviti yang dapat disertai oleh ahli persatuan tanpa mengganggu waktu bekerja. Persatuan terlibat secara aktif di dalam aktiviti sosial yang dianjurkan sendiri mahupun dengan kerjasama persatuan-persatuan yang lain dan pengurusan tertinggi university. Persatuan sentiasa memberikan kerjasama padu apabila diminta terlibat di dalam aktiviti korporat universiti atas dasar saling menyokong demi kecemerlangang universiti. Antaranya ialah penyertaan dalam program Hari Inovasi UiTM, Majlis 'Hi Tea', Gawai Raya UiTM, Sepetang Bersama Naib Canselor UiTM, Makan Tengahari Bersama Pro Canselor dan mengiringi Lawatan Pro Canselor Ke Muzium Budaya Borneo. Selain daripada itu, semasa tempoh pergerakan terhad dilaksanakan pada tahun 2021, persatuan juga gigih menganjurkan beberapa siri program belajar tarian etnik Sarawak secara maya. Tujuannya untuk mengisi masa lapang ahli semasa berada dirumah. Aktiviti sukan dan kesihatan merupakan salah satu aktiviti yang sentiasa mendapat sambutan di kalangan ahli dan juga warga. Oleh sebab itu, PEWANI UiTMCS sentiasa menyokong penyertaan ahli di dalam apa juga kejohanan sukan termasuk aktif menyertai acara tahunan Karnival Sukan PEWANI dan pernah menjadi juara beberapa kali. Semasa tempoh pergerakan terhad masih dilaksanakan pada tahun 2021, persatuan mengambil inisiatif menganjurkan beberapa siri Program Edu-Fit yang dilaksanakan secara atas talian dengan kerjasama pensyarah daripada Fakulti Sains Sukan. Tujuan program ialah untuk menggalakkan amalan hidup sihat dengan bersenam di rumah. Persatuan sering menerima jemputan untuk menyertai acara larian yang dianjurkan oleh pelbagai organisasi luar dan amat menggalakkan para ahli untuk turut serta. Antaranya ialah Pink Charity Run 2022, Bunny Autisme Run 2023 dan Floral Fun Run 2023 yang dianjurkan oleh PEWANI UiTMCS bersempena dengan sambutan Jubli Emas Ke 50 UiTM Cawangan Sarawak yang diadakan pada 15 Julai 2023. 8. Perbincangan PEWANI UiTMCS telah memberikan sumbangan yang signifikan di dalam usaha memperkasa wanita khususnya ahli persatuan tanpa membelakangkan aspek agama dan budaya. Secara umumnya majoriti ahli PEWANI UiTMCS adalah beragama Islam tetapi persatuan tetap mendokong kesaksamaan di dalam pelaksanaan aktivitinya dengan mengambil kira sensitiviti ahli yang berlainan pegangan agama sesuai dengan persekitaran majmuk di negeri Sarawak. Sebagai sebuah persatuan yang bernaung di bawah nama universiti, PEWANI UiTMCS adalah persatuan yang bersifat sukarela, tidak bermotifkan keuntungan dan tidak bertujuan politik manakala prinsip, matlamat dan aktiviti tidak bertentangan dengan syariat Islam. Matlamat utama persatuan adalah untuk memperjuang serta memperkasa wanita dan hal kebajikan mereka dan memperlengkapkan golongan wanita dengan ilmu dan pengetahuan yang dapat membantu menambah baik kualiti hidup mereka. Justeru, persatuan ini mengambil pendekatan yang berbeza di dalam memenuhi tuntutan tersebut. Selaras dengan dasar wanita negara, persatuan ini berusaha meningkatkan martabat dan kesejahteraan hidup wanita dalam semua aspek termasuk pendidikan, ekonomi, sosial, kesihatan, psikologi dan kerohanian. Setiap aktiviti dan program yang dijalankan cuba memenuhi keperluan aspek-aspek tersebut dengan harapan dapat menyumbang kepada kesedaran tentang kepentingan ilmu dan kemahiran sebagai salah satu faktor utama untuk kemajuan serta berupaya membantu meningkatkan pendapatan keluarga. Selain itu aktiviti persatuan juga menyentuh aspek kerohanian bertujuan untuk mengimbangkan keperluan fizikal insan dan kerohanian dalam menghadapi cabaran kehidupan sebenar. Aktiviti persatuan ini tidak hanya terhad menyantuni ahli sahaja tetapi juga turut menyumbang kepada masyarakat umum melalui pelbagai aktiviti sukarelawan dan tanggungjawab sosial kepada komuniti. PEWANI UiTMCS berusaha memenuhi segala aspirasi ahli dan bersama menjunjung harapan pihak pengurusan universiti. 9. Kesimpulan Secara kesimpulannya, kebanyakkan program dan aktiviti yang dijalankan oleh PEWANI UiTMCS telah dapat memberi impak yang positif kepada ahli, keluarga dan masyarakat, justeru membuktikan bahawa persatuan wanita boleh memainkan peranan yang penting dalam pembangunan insan. Kejayaan ini dapat 64
Proceedings 14th Borneo International Islamic Conference 2023 diukur dengan merujuk kepada maklumbalas peserta semua program serta impak yang telah dapat disumbangkan kepada penerima dan para peserta yang terlibat. Memandangkan kaum wanita memikul tanggungjawab yang besar di dalam dan di luar rumah, serta merupakan penyumbang kepada sumber ekonomi, salah satu dari matlamat kerajaan adalah untuk menjadikan wanita sebagai rakan yang sama penting dalam usaha membina negara. Melalui persatuan-persatuan wanita seperti PEWANI UiTMCS, usaha dan harapan kerajaan bagi pembangunan masyarakat dapat tercapai di mana kaum wanita di dalam persatuan boleh berganding bahu dan bekerjasama bagi memastikan segala aktiviti dan program yang dirancang boleh tercapai dengan sebaiknya. Usaha gigih dari berbagai pihak dan organisasi perlu dipertingkatkan bagi membantu lebih ramai golongan wanita dapat melibatkan diri dalam kegiatan‐kegiatan sosial, rohani, ilmiah, sukan dan ekonomi, dan pihak kerajaan seterusnya disarankan untuk memberi panduan dan cadangan dalam segala usaha pembangunan supaya kepentingan dan penyertaan wanita dapat menyumbang kepada proses pembangunan insan dan negara. Rujukan Abur Hamdi Usman & Nurhidayah Ramlee (2019) Kedudukan Wanita Menurut Perspektif Islam: Tumpuan Kepada Konsep Kesamarataan Gender. Prosiding: 5th International Seminar on Islamiyyat Studies (IRSYAD 2019) Ahmad, N. A., & Ghani, M. A. (2016). Dasar wanita negara: Daripada polisi kepada pelaksanaan. Jurnal Pembangunan Sosial, 19, 69-86. Ahmad, N. A., Abdul Ghani, M., & Ahmad, Z. (2014). Pemerkasaan wanita Malaysia ke arah pembangunan modal insan. Aidah, S. (2017). Peranan pertubuhan sukarela wanita dalam pembangunan wanita di Sabah, 1963-2003 (Doctoral dissertation, University of Malaya). Hermawati, T. (2007). Budaya Jawa dan kesetaraan gender. Jurnal Komunikasi Massa, 1(1), 18-24. Indrayati, A. (2011). Kontribusi Wanita dalam pemberdayaan ekonomi lokal melalui preferensi ruang belanja. Jurnal Geografi: Media Informasi Pengembangan dan Profesi Kegeografian, 8(2), 73-82. Jabatan Pembangunan Wanita (2023) Dasar Wanita Negara dan Pelan Tindakan Pembangunan Wanita. Di pembangunan-wanita pada 20 Jun 2023 Musthapar, N. F. (2021). Peranan Wanita dalam pembangunan institusi keluarga: Cabaran pandemic Covid 19. Jurnal'Ulwan, 6(2), 61-73. Mutalib, N. N. S. A. (2020). Faktor-faktor Mempengaruhi dan Hubungannya dalam Penglibatan Wanita Muda dalam Persatuan atau Organisasi Bukan Kerajaan (NGO) di Daerah Kota Setar: Strategi dan Penyelesaian. Rahman, S. N., Kashim, M. I., & Pitchan, M. A. (2017). Peranan Wanita Dalam Institusi Kekeluargaan: Perbincangan Dari Perspektif Islam. e-BANGI, 12(3), 1-16. Selvaratnam, D. P., & Yeng, K. K. (2011). Peranan wanita dalam pasaran kerja fleksibel di Malaysia: Kajian kes di sektor perkhidmatan. Prosiding Persidangan Kebangsaan Ekonomi Malaysia Ke VI, 87. Shah, J. M. (2010). Triple role: suatu penyingkapan peranan dan kerja wanita. Sosiohumanika, 3(1). Subhan, Z. (1999). Tafsir kebencian: Studi Bias Gender dalam Tafsir Qur'an. Yogyakarta: LKiS. Talib, N. H. F., Ahmad, N., & Saad, A. M. (2020). Peranan Wanita dalam Memperkasa Kelestarian Ekonomi, Kajian Perbandingan Malaysia-Indonesia. Tinta Artikulasi Membina Ummah 6 (1), 2020 47, 60. Tumin, M. (2004). NGO wanita dalam sistem politik Malaysia: kajian mengenai peranan dan kegiatan Majlis Kebangsaan Pertubuhan-Pertubuhan Wanita Malaysia (NCWO)/Makmor bin Tumin (Doctoral dissertation, Universiti Malaya). Zainul Muhibbin (2011) Wanita dalam Islam. Jurnal Sosial Humaniora. Vol 4 No.2 65